钦定古今图书集成/明伦汇编/官常典/第066卷 > 临川康王义庆
## 钦定古今图书集成/明伦汇编/官常典/第066卷 > 临川康王义庆

按《宋书临川烈武王传》，烈武王道规无子，以长沙景
王第二子义庆为嗣。初，太祖少为道规所养，高祖命
绍焉。咸以礼无二继，太祖还本，而定义庆为荆州，庙
主当随往江陵。太祖诏曰：“褒崇道勋，经国之盛典；尊
亲追远，因心之所隆。故侍中、大司马临川烈武王，体
道钦明，至德渊邈，叡哲自天，孝友光备。爰始协规，则”
翼赞景业；陵威致讨，则克翦枭鲸。逮妖逆交侵，方难
孔棘，势逾累棋，人无固志。王神谟独运，灵武宏发，辑
宁内外，诛覆群凶，固已化被江汉，勋高微管，远猷侔
于二南，英雄迈于两汉者矣。朕幼蒙殊爱，德荫特隆，
丰恩慈训，义深情戚，永惟仁范，感慕缠怀。今当拥移
寝祏，初祀西夏，思崇嘉礼，式备徽章，“庶以昭宣风度，
允副幽显。其追崇丞相，加殊礼，鸾辂九旒，黄屋左纛，
给节钺，前后部羽葆鼓吹，虎贲班剑百人，侍中如故。”
及长沙太妃檀氏、临川太妃曹氏后薨祭，皆给鸾辂
九旒，黄屋左纛，辒辌车挽歌一部，前后部羽葆鼓吹，
虎贲班剑百人。义庆幼为高祖所知，常曰：“此吾家丰
城也。”年十三，袭封南郡公，除给事不拜。义熙十二年，
从伐长安，迁辅国将军、北青州刺史，未之任，徙督豫
州诸军、豫州刺史，复督淮北诸军事、豫州刺史，将军
并如故。永初元年，袭封临川王，征为侍中。元嘉元年，
转散骑常侍、秘书监，徙度支尚书，迁丹阳尹，加辅国
将军，常侍并如故。时有民黄初妻赵杀子妇，遇赦应
徙送避。孙仇。义庆曰：“案《周礼》，‘父母之仇，避之海外。维
遇市朝，斗不反兵’。”盖以莫大之冤，理不可夺，含戚枕
戈，义许必报。至于亲戚为戮，骨肉相残，故道乖常宪，
记无定准，求之法外，裁以人情。且礼有过失之宥，律
无仇祖之文。况赵之纵暴，本由于酒，论心即实，事尽
荒耄。岂得以荒耄之王母，等行路之深仇！臣谓此孙，
忍愧衔悲，不违子义，共天同域无亏。孝道六年，加尚
书左仆射。八年，太白星犯右执法，义庆惧有灾祸，乞
求外镇。太祖诏譬之曰：“天象茫昧，既难可了，且史家
诸占，各有异同，兵星王时，有所干犯，乃主当诛。以此
言之，益无惧也。”郑仆射亡后，左执法尝有变，王光禄
至今平安。日蚀三朝，天下“之至忌，晋孝武初有此异，
彼庸主耳，犹竟无他。天道辅仁福善，谓不足横生忧
惧。兄与后军各受内外之任，本以维城，表里经之，盛
衰此怀，实有由来之事。设若天必降灾，宁可千里逃
避邪？既非远者之事，又不知吉凶定所，若在都则有
不测，去此必保利贞者，岂敢苟违天邪！”义庆因求解
仆射，乃许之。加中书令，进号前将军，常侍、尹如故。在
京尹九年，出为使持节、都督荆雍益宁梁南北秦七州诸军、平西将军、荆州刺史。荆州居上流之重，地广
兵彊，资实兵甲，居朝廷之半，故高祖使诸子居之。义
庆以宗室令美，故特有此授。性谦虚，始至及去镇，迎
送物并不受。十二年，普使内外群官举士，义庆上表
曰：“诏书畴咨，群司延及连牧，旌贤仄陋，拔善幽遐。伏
惟陛下惠哲光宣，经纬明远，皇阶藻曜，风猷曰昇。而
犹询衢室之令典，遵明台之叡训，降流虑于管库，纡
圣思乎版筑。故以道邈往载，德高前王。臣敢竭虚暗，
祇承明旨。伏见前临沮令新野庾实，秉真履约，爱敬
淳深。昔在母忧，毁瘠过礼；今罹父疚，泣血有闻，行成
闺庭，孝著邻党，足以敦化率民，齐教轨俗。”前征奉朝
请武陵龚祈，恬和平昔，贞洁纯素，潜居研志，耽情坟
籍，亦足镇息颓竞，奖勖浮动。处士南郡师觉，才学明
敏，操介清修，业均并渫，志固冰霜。臣往年辟为州祭
酒，未行其志。若朝命远暨，玉帛遐臻，异人间出，何远
之有。义庆留心抚物，州统内官长亲老不随在官舍
者，年听遣五吏饷家。先是王弘为江州，亦有此制。在
州八年，为西土所安。撰《徐州先贤传》十卷，奏上之。又
拟班固典叙，以述皇代之美。十六年，改授散骑常侍、
都督江州之西阳、晋熙新蔡三郡诸军事、卫将军、江
州刺史，持节如故。十七年，即本号都督南兖、徐、兖、青、
冀、幽六州诸军事、南兖州刺史，寻加开府仪同三司。
为性简素，寡嗜欲，爱好文义，文辞虽不多，然足为宗
室之表。受任历藩，无浮淫之过，唯晚节奉养沙门，颇
致费损。少善骑乘，及长，以世路艰难，不复跨马，招聚
文学之士，近远必至。太尉袁淑，文冠当时，义庆在江
州，请为卫军谘议参军。其馀吴郡陆展、东海何长瑜、
鲍照等，并为辞章之美，引为佐史国臣。太祖与义庆
书，常加意斟酌。义庆在广陵，有疾而白虹贯城，野麇
入府，心甚恶之，固陈求还。太祖许解州，以本号还朝。
二十一年，薨于京邑，时年四十二。追赠侍中、司空，谥
曰康王。子哀王煜，字景舒嗣，官至通直郎，为元凶所
杀，追赠散骑常侍。子绰，字子流嗣，官至步兵校尉，昇
明三年反，伏诛，国除。绰弟绾，早卒。煜弟衍，太子舍人。
衍弟镜，宣城太守。镜弟颖，前将军。颖弟倩，南新蔡太
守。